**NOTA DE FUNDAMENTARE**

**la proiectul Hotărârii Consiliului de administrație al ANRE cu privire la aprobarea Regulamentului privind garanțiile de origine**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Agenția Națională pentru Reglementare în Energetică *(în continuare Agenția/ANRE)*,  Departamentul energie electrică și regenerabilă, Secția energie regenerabilă. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| În contextul modificării Legii nr. 10/2016 privind promovarea utilizării energiei din surse regenerabile *(în continuare - Legea nr. 10/2016)*, intrată în vigoare la data de 08.12.2023 prin Legea nr. 331 din 09.11.2023 Agenției Naționale pentru Reglementare în Energetică i se atribuie obligația de emitere a garanțiilor de origine la cererea producătorului de energie din surse regenerabile.  Astfel, în conformitate cu art. 14, alin. (1), lit. a) din Legea nr. 10/2016, Agenţia Naţională pentru Reglementare în Energetică elaborează şi aprobă actele normative necesare reglementării raporturilor juridice dintre participanţii la piaţa energiei din surse regenerabile, inclusiv regulamentul privind garanţiile de origine, iar în conformitate cu art. 31, alin. (3) Agenția emite garanția de origine la cererea producătorului de energie din surse regenerabile.  De asemenea, conform art. 31, alin. (2) din aceeași lege procedura de emitere, de transfer, de anulare și de utilizare a garanției de origine, forma cererii pentru eliberarea unei garanții de origine și forma garanției de origine, precum și modalitatea de utilizare a sistemului informațional al garanțiilor de origine se stabilesc în regulamentul elaborat și aprobat de Agenția Națională pentru Reglementare în Energetică. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| De remarcat că intervenția propusă nu este una nouă, în conformitate cu prevederile Legii nr. 10/2016 valabile până la intrarea în vigoare a modificărilor operate la finele anului 2023, garanțiile de origine sunt emise de către furnizorul central de energie electrică, în baza unui regulament elaborat şi aprobat de ANRE, și anume Regulamentul privind garanțiile de origine pentru energia electrică produsă din surse regenerabile de energie aprobat prin Hotărârea Consiliului de administrație al ANRE nr. 376 din 28.09.2017 *(în continuare – Regulamentul nr. 376/2017)*.  Astfel, furnizorul central de energie electrică – S.A. ,,Energocom” emite garanții de origine la cererea producătorului de energie electrică din surse regenerabile și în conformitate cu pct. 58 din Regulamentul nr. 376/2017 expediază trimestrial în adresa ANRE în termen de cel mult 10 zile lucrătoare de la începutul trimestrului următor şi anual, până la data de 30 martie, un raport privind garanțiile de origine pentru energia electrică din surse regenerabile produsă și livrată în rețelele electrice pe parcursul trimestrului/anului anterior.  În contextul celor expuse, este necesar de menționat că până la operarea modificărilor aduse Legii nr. 10/2016, o garanție de origine se referea doar la energia electrică produsă din surse regenerabile de energie, iar după operarea modificărilor acesta se referă la energie electrică, la gaz, inclusiv hidrogen, sau la încălzire și/sau răcire produse din surse regenerabile de energie. De asemenea, producătorii și furnizorii nu puteau comercializa garanțiile de origine la nivel local și internațional, de aceea prin modificările operate s-a urmărit inclusiv posibilitatea comercializării acestora în condiții de piață.  În acest sens, experiența statelor europene a demonstrat că printre cei mai interesați de procurarea garanțiilor de origine pot fi furnizorii în scopul confirmării utilizării energiei produse din surse regenerabile din totalul energiei furnizată consumatorilor și/sau întreprinderile mari, care promovează combaterea schimbărilor climatice și/sau au anumite angajamente privind utilizarea unei ponderi de energie electrice produsă din surse regenerabile din totalul de energie consumată.  Astfel, garanțiile de origine ar putea fi tranzacționate între producători și furnizori sau alți participanți la piață, cu înregistrarea corespunzătoare a tranzacțiilor în Registrul garanțiilor de origine. Cu referire la oportunitățile oferite de o piață a garanțiilor de origine, conform *„Discussion Paper: on Implementation of the Guarantees of Origin System in the Energy Community”*, elaborat de Secretariatul Comunității Energetice, în Europa, prețul unei garanții de origine înregistrat în anul 2023, a fost situat în intervalul 0,2-0,8 EUR/MWh, în perspectivă așteptările fiind ca prețul acestora să crească datorită politicilor de mediu, sociale și de guvernanță promovate intens pe plan european, care în anul 2024 s-a majorat până la 2 EUR/MWh.  De menționat că, la nivel european, toți emitenții de garanții de origine fac parte din organizația ,,Association of Issuing Bodies” - Asociația organismelor emitente, unde sunt 35 de membri din 28 de state.  De asemenea, în anul 2021, Secretariatul Comunităţii Energetice a inițiat procesul privind instituirea unui sistem regional de garanţii de origine în Comunitatea Energetică, care va permite comercializarea garanțiilor de origine între părțile contractante ale Comunităţii Energetice, la care Republica Moldova este parte contractantă. În scopul asigurării compatibilității tehnice a registrului garanțiilor de origine a Comunităţii Energetice cu piețele europene aferente garanțiilor de origine, registrul electronic elaborat este compatibil pe deplin cu standardul CEN EN-16325, inclusiv cu sistemul Asociației organismelor emitente. De menționat că noile modificări aduse Legii nr. 10/2016, de asemenea, prevăd necesitatea alinierii registrului garanțiilor de origine la standardul național SM EN 16325+A1 și conectarea acestuia la sistemul/registrul regional de garanții de origine instituit de părțile contractante la Tratatul de constituire a Comunității Energetice.  În contextul celor expuse, în sensul elaborării și promovării Regulamentului cu privire la garanțiile de origine autorii au identificat următoarele probleme principale ce necesită a fi soluționate:   1. Lipsa alinierii Registrului electronic al garanțiilor de origine la standardul SM EN 16325+A1 și la Principiile și regulile de funcționare ale Sistemului European de Certificare a Energiei (SECE) și conectării acestuia la sistemul/registrul regional de garanții de origine instituit de părțile contractante la Tratatul de constituire a Comunității Energetice. 2. Lipsa posibilității de a comercializa garanțiile de origine în condiții de piață la nivel local și internațional. 3. Imposibilitatea obținerii veniturilor de către furnizorul central de energie electrică în urma comercializării garanțiilor de origine, în vederea reducerii prețului reglementat pentru energia electrică din surse regenerabile achitat de furnizorii de energie electrică.   Părțile interesate care sunt afectate de problemele identificate și cele care participă la apariția acestora sunt producătorii de energie din surse regenerabile (se referă la energia electrică, la gaz, inclusiv hidrogen, sau la încălzire și/sau răcire), furnizorii și operatorii sistemului de transport și de distribuție relevanți și potențialii cumpărători de garanții de origine (de ex. întreprinderi mari) care doresc să demonstreze originea energiei consumate.  Astfel, în scopul elucidării problemelor depistate, se propune aprobarea unui nou Regulament privind garanțiile de origine, care va reglementa procesul de organizare şi funcţionare a sistemului garanţiilor de origine, iar o dată cu intrarea în vigoare a acestuia se va abroga Hotărârea Consiliului de administrație al ANRE nr. 376 din 28.09.2017 cu privire la aprobarea Regulamentului privind garanțiile de origine pentru energia electrică produsă din surse regenerabile de energie. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Regulamentul privind garanţiile de origine stabileşte procedura de emitere, de transfer, de anulare și de utilizare a garanției de origine, forma cererii de înregistrare/modificare a datelor în Registrul garanțiilor de origine, precum și modalitatea de utilizare a sistemului informațional al garanțiilor de origine.  Garanțiile de origine se emit, se transferă și se anulează în mod electronic, în conformitate cu un set de criterii obiective, transparente și nediscriminatorii.  Începând cu 2018 până în prezent garanțiile de origine au fost emise de către furnizorul central în conformitate cu prevederile Regulamentului nr. 376/2017, însă noul Regulament prevede că garanțiile de origine se emit de către ANRE în cel mult 30 zile de la data primirii cererii electronice de la producătorul de energie din surse regenerabile.  Garanția de origine se emite în format electronic pentru fiecare unitate de energie produsă din surse regenerabile, echivalentă cu 1 MWh prin intermediul Registrului electronic al garanțiilor de origine deținut de ANRE, aceasta fiind valabilă 12 luni de la data producerii unității de energie corespunzătoare. Termenul de 12 luni urmează a fi calculat începând cu următoare zi după momentul de timp în care a avut loc injectarea energiei ce corespunde unei garanții de origine (1 MWh). Astfel, încât aceeași unitate de energie din surse regenerabile de energie să fie luată în considerare o singură dată.  În acest sens, o garanţie de origine trebuie să conţină date exacte, să fie sigură, imposibil de fraudat şi să specifice cel puţin următoarele:  a) sursa de energie din care a fost produsă unitatea de energie şi perioada producerii acesteia (data iniţială şi data finală);  b) precizarea faptului dacă garanţia de origine se referă la energia electrică, la gaz, inclusiv hidrogen, sau la încălzire şi/sau răcire;  c) identitatea, locul de amplasare, tipul şi capacitatea centralei electrice sau a dispozitivul de producere unde a fost produsă energia;  d) dacă şi în ce măsură producătorul a beneficiat de sprijin pentru a investi în centrala electrică, dacă şi în ce măsură producătorul a beneficiat în orice alt mod de o schemă naţională de sprijin pentru producerea unei unităţi anume de energie electrică şi tipul schemei de sprijin respective;  e) data la care centrala electrică sau dispozitivul de producere a fost dat în exploatare;  f) data şi ţara emiterii garanției de origine.  Având în vedere cele menționate mai sus, în scopul emiterii, transferului și anulării/utilizării garanțiilor de origine prin intermediul unui sistem informațional aliniat la standardul SM EN 16325+A1 și la Principiile și regulile de funcționare ale Sistemului European de Certificare a Energiei și conectat la sistemul/registrul regional de garanții de origine instituit de părțile contractante la Tratatul de constituire a Comunității Energetice, precum și facilitării comerțului garanțiilor de origine și mărirea gradului de transparență față de consumatori prin diferențierea energiei produse din surse regenerabile ANRE urmează să instituie sistemul de certificare a originii energiei produse din surse regenerabile.  În acest sens, proiectul Regulamentului prevede de asemenea cerințe privind recunoașterea garanţiilor de origine emise de autorităţile statelor membre ale Uniunii Europene şi de autorităţile părților contractante la Tratatul de constituire a Comunităţii Energetice. În acest scop, un participant la piaţa de energie depune la Agenţia o cerere privind recunoaşterea garanţiilor de origine pe teritoriul Republicii Moldova, cu condiţia că recunoaşterea acestora se solicită în scopul de a demonstra unui consumator că toată energia sau o parte din aceasta este produsă din surse regenerabile, iar Agenţia examinează cererea în termen de 30 de zile şi adoptă decizia privind recunoaşterea sau refuzul recunoașterii unei astfel de garanţii de origine.  Totodată, trebuie de menționat că în cazul producătorilor eligibili mici, inclusiv a producătorilor de energie electrică care beneficiază de schema de sprijin stabilită până la intrarea în vigoare a prezentei legi, garanțiile de origine sunt emise de către Agenție către furnizorul central de energie electrică. În acest sens, Agenția dispune, cu o anumită periodicitate, comercializarea de către furnizorul central de energie electrică a garanțiilor de origine neexpirate direct furnizorilor sau consumatorilor ori în cadrul unui proces competitiv. Veniturile generate din comercializarea garanțiilor de origine sunt utilizate de furnizorul central de energie electrică în vederea reducerii prețului reglementat pentru energia electrică din surse regenerabile achitat de furnizorii de energie electrică.  Totodată, în condiţiile în care organizarea licitațiilor de către furnizorul central de energie electrică nu duce la comercializarea garanţiilor de origine, Agenţia dispune transferul unor cote definite fiecărui furnizor de energie electrică care furnizează energie electrică consumatorilor, în funcție de cotele-părţi deţinute pe piaţa energiei electrice cu amănuntul. O astfel de decizie este aprobată în mod transparent şi comunicată participanţilor la piaţa energiei electrice.  În aceeași ordine de idei, având în vedere că producătorii eligibili mari la obținerea schemei de sprijin participă într-un proces competitiv de licitație, în sensul art. 35 din Legea nr. 10/2016, care ia în considerare și valoarea de piață a unei garanții de origine pentru aceeași producție în acest proces, garanția de origine pentru aceștia este emisă de către Agenție la cerere și poate fi comercializată ulterior consumatorilor, inclusiv după expirarea perioadei de 15 ani pentru care a beneficiat de schema de sprijin.  De menționat că, în perioada februarie 2023 - ianuarie 2024, în urma solicitărilor producătorilor de energie electrică din surse regenerabile, furnizorul central de energie electrică a emis un număr de 74195 garanții de origine, care corespund unei cantități de energie electrică produsă din surse regenerabile în valoare de 74,195 mil. kWh. Din totalul garanțiilor de origine emise, cea mai mare pondere o deține energia electrică produsă din energie solară cu o pondere de 69,8 % (51780 garanții de origine), urmată de cea produsă din biogaz cu o pondere de 18,9% (14000 garanții de origine) și energie eoliană, cu o pondere de 11,3 % (8415 garanții de origine). Totodată, furnizorul central de energie a fost informat despre utilizarea a 35208 garanții de origine, în interiorul perioadei lor de valabilitate, ceea ce reprezintă aproximativ jumătate din totalul garanțiilor de origine emise.  Având în vedere că în anul 2023, furnizorul central de energie electrică a emis garanții de origine pentru 74,195 mil. kWh de energie electrică produsă din surse regenerabile, față de 47,7 mil. kWh în anul 2022, se observă un interes sporit a producătorilor de energie electrică din surse regenerabile în ceea ce privește confirmarea originii energiei electrice produse, prin intermediul garanțiilor de origine. |
| 3.2. Opțiunile alternative analizate și motivele pentru care acestea nu au fost luate în considerare |
| Opțiunea „A nu face nimic” constă în a nu elabora Regulamentul în cauză în baza prevederilor Legii nr. 10/2016 actuale și a nu depăși impedimentele în ceea ce privește emiterea garanțiilor de origine prin intermediul unui sistem/registru al garanțiilor de origine aliniat la standardul SM EN 16325+A1 și la Principiile și regulile de funcționare ale Sistemului European de Certificare a Energiei și a transferului acestor garanții de origine la nivel regional cu părțile contractante la Tratatul de constituire a Comunității Energetice. Ținând cont de obligațiile asumate ca parte semnatară a Tratatul de constituire a Comunității Energetice opțiunea dată nu poate fi luată în considerare. |
| **4. Analiza impactului de reglementare** |
| 4.1. Impactul asupra sectorului public |
| Nu este aplicabil.  Legea nr. 10/2016 promovează o creștere substanțială a proporției de energie generată din surse regenerabile și stabilește că originea acestei energii să poată fi garantată în conformitate cu criterii obiective, transparente și nediscriminatorii prin intermediul garanțiilor de origine. Astfel, acestea au scopul de a arăta unui consumator că o anumită cotă sau cantitate de energie din cea consumată de acesta a fost produsă din surse regenerabile, iar acțiunile ce vizează acest proces nu au incidență asupra sistemului administrației publice, participanții implicați fiind producătorii de energie din surse regenerabile, furnizorii și operatorii de sistem relevanți și consumatorii cointeresați în obținerea garanțiilor de origine. |
| 4.2. Impactul financiar și argumentarea costurilor estimative |
| Ținerea Registrului garanțiilor de origine de către ANRE presupune utilizarea unui sistem informațional electronic, care va permite conectarea acestuia la sistemul/registrul regional de garanții de origine instituit de părțile contractante la Tratatul de constituire a Comunității Energetice în acest sens fiind respectate prevederile art. 31, alin. (43) din Lega nr. 10/2016.  Gestionarea și operaționalizarea Registrului garanțiilor de origine de către ANRE constituie o activitate nonprofit, iar costurile obiective și justificate suportate de ANRE în vederea operaționalizării Registrului garanțiilor de origine, precum și în vederea emiterii și transferului acestora sunt acoperite de utilizatorii sistemului informațional prin intermediul unei plăți aprobate de Agenție.  Totodată, în cazul în care Agenția ar putea beneficia de suport financiar acordat de partenerii de dezvoltare ce presupune acoperirea costurilor obiective şi justificate suportate de Agenţie în vederea operaționalizării Registrului pentru o anumită perioadă, Agenția nu va aproba cuantumul plății pentru perioada respectivă.  În acest sens, de precizat că costurile necesare pentru punerea în aplicare a Regulamentului în cauză nu au fost și nu sunt necesare a fi reflectate în bugetului public național. |
| 4.3. Impactul asupra sectorului privat |
| O garanție de origine demonstrează că o anumită cantitate de energie este produsă din surse regenerabile de energie. Astfel, achiziționând o garanție de origine echivalentă unui MWh energie din surse regenerabile, întreprinderile care le procură dețin o dovadă tangibilă că aceasta este produsă din energie regenerabilă, iar acest lucru le permite să atingă obiectivele de sustenabilitate și conformitate care le dețin. Astfel, garanțiile de origine le permite întreprinderilor care le procură să:   * se documenteze privind consumul de energie din surse regenerabile și să își asume în mod fiabil reducerea emisiilor de gaze cu efect de seră; * urmărească originea energiei electrice și să aleagă tehnologia de producere, precum solară, eoliană sau altele; * respecte standardele de mediu corporative; * urmărească reglementările Uniunii Europene privind energia regenerabilă și îmbunătățirea rating-ului de durabilitate; * să devină mai atractiv pentru investitori/clienți.   Odată cu instaurarea unor criterii precise cu privire la emiterea garanțiilor de origine, acestea vor conduce la motivarea companiilor mari de a utiliza garanțiile de origine la nivel local și internațional, precum și va încuraja orientarea investițiilor în surse de energie regenerabilă. |
| 4.4. Impactul social |
| Fiecare garanție de origine precizează în mod clar originea unui MWh de energie, de asemenea, oferă informații suplimentare, cum ar fi sursa de producere a energiei, când a fost generată energia, ce tehnologie a fost folosită pentru a o genera și dacă dispozitivul de producere beneficiază de schemă de sprijin din partea statului.  Un consumator poate achiziționa garanții de origine pentru a sprijini un anumit dispozitiv de producere sau pentru a-și îndeplini obiectivele de durabilitate – de exemplu, pentru a se asigura că întregul consum de energie provine exclusiv din surse regenerabile. Ei pot realiza acest lucru pur și simplu cumpărând un număr de garanții de origine corespunzătoare consumului lor.  În această manieră promovarea utilizării garanțiilor de origine are un impact social semnificativ, în special în contextul conștientizării societății cu privire la sursele de energie pe care le folosesc, ajutându-i să facă alegeri mai informate și să sprijine produsele din surse regenerabile. |
| 4.4.1. Impactul asupra datelor cu caracter personal |
| În scopul emiterii, transferului și anulării garanțiilor de origine, Agenția ține Registrul garanțiilor de origine, care presupune ținerea unui sistem informațional în care au acces în calitate de utilizatori autoritatea emitentă (ANRE), producătorii de energie din surse regenerabile, furnizorii și potențialii cumpărători de garanții de origine, după caz.  O garanţie de origine trebuie să conţină cel puţin următoarele:  a) sursa de energie din care a fost produsă unitatea de energie şi perioada producerii acesteia (data iniţială şi data finală);  b) precizarea faptului dacă garanţia de origine se referă la energia electrică, la gaz, inclusiv hidrogen, sau la încălzire şi/sau răcire;  c) identitatea, locul de amplasare, tipul şi capacitatea centralei electrice sau a dispozitivul de producere unde a fost produsă energia;  d) dacă şi în ce măsură producătorul a beneficiat de sprijin pentru a investi în centrala electrică, dacă şi în ce măsură producătorul a beneficiat în orice alt mod de o schemă naţională de sprijin pentru producerea unei unităţi anume de energie electrică şi tipul schemei de sprijin respective;  e) data la care centrala electrică sau dispozitivul de producere a fost dat în exploatare;  f) data şi ţara emiterii garanției de origine.  Informația ținută în registru nu cade sub incidența prevederilor Legii privind protecţia datelor cu caracter personal nr.133 din 08.07.2011. |
| 4.4.2. Impactul asupra echității și egalității de gen |
| Nu este aplicabil, deoarece prevederile Regulamentului nu influențează în mod diferit femeile, bărbații și minoritățile de gen. |
| 4.5. Impactul asupra mediului |
| Garanțiile de origine sunt un instrument de dovadă a sursei de energie vândută consumatorilor. De asemenea, companiile ar putea cumpăra garanțiile de origine deoarece acestea sunt un instrument eficient pentru decarbonizarea economiei, baza pentru calcularea amprentei de carbon și raportarea asupra durabilității. Protocolul privind gazele cu efect de seră, cel mai utilizat instrument de raportare a emisiilor în contabilitatea internațională, permite utilizarea garanțiilor de origine pentru raportarea emisiilor de carbon.  Pe măsură ce companiile din întreaga lume se angajează să-și decarbonizeze operațiunile, garanțiile de origine câștigă teren ca instrument esențial în acest sens. Companiile mari solicită garanții de origine și le cumpără în cantități mari pentru a respecta țintele Uniunii Europene. În această perspectivă, garanțiile de origine sunt foarte flexibile și sunt foarte eficiente pentru a le ajuta să-și atingă obiectivele de energie curată și să susțină în continuare producția de energie din surse regenerabile de energie. |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Prin modificările aduse Legii nr. 10/2016 s-a urmărit armonizarea legislației naționale cu legislația Uniunii Europene, și anume transpunerea parțială a Directivei (UE) 2018/2001 a Parlamentului European și al Consiliului din 11 Decembrie 2018 privind promovarea utilizării și consumul surselor de energie regenerabilă, publicată în Jurnalul Oficial al Uniunii Europene L 328/210 din 21 decembrie 2018, în varianta adaptată și aprobată prin Decizia Consiliului Ministerial al Comunității Energetice nr. 2021/14/MC-EnC, ce cuprinde inclusiv norme suplimentare aferente garanțiilor de origine, precum comercializarea acestora între producători și furnizori sau alți participanți la piață.  Astfel, în conformitate cu art. 14, alin. (1), lit. a) din Legea nr. 10/2016, Agenţia Naţională pentru Reglementare în Energetică elaborează şi aprobă actele normative necesare reglementării raporturilor juridice dintre participanţii la piaţa energiei din surse regenerabile, inclusiv regulamentul privind garanţiile de origine, iar în conformitate cu art. 31, alin. (3) Agenția emite garanția de origine la cererea producătorului de energie din surse regenerabile.  Concluziile expertizei de compatibilitate cu legislația UE au fost analizate la etapa de promovare a modificărilor aduse Legii nr. 10/2016, iar Regulamentul supus spre consultare și aprobare presupune nemijlocit crearea cadrului normativ secundar ce rezultă din lege. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil. |
| **6. Avizarea și consultarea publică a proiectului actului normativ** |
| În vederea respectării prevederilor Legii nr. 239/2008 privind transparența în procesul decizional ANRE a publicat anunțul privind inițierea elaborării proiectului Hotărârii Consiliului de administrație al ANRE cu privire la aprobarea Regulamentului privind garanțiile de origine pe pagina web oficială, www.anre.md, la rubrica Transparența decizională/ Inițierea elaborării deciziei la data de 01.08.2024.  De asemenea, ANRE a demarat procesul de consultare cu părțile interesate a proiectului, plasând pe pagina web oficială, la rubrica Transparența decizională/Proiecte supuse consultării publice proiectul și Nota de fundamentare, astfel încât orice persoană interesată să aibă posibilitatea de a accesa documentele respective și de a prezenta propuneri și obiecții pe marginea lor, inclusiv prin poșta electronică, la adresa electronica indicată în anunț.  În acest sens, proiectul Regulamentului și Nota de fundamentare au fost transmise către următoarele părți cointeresate:   * Ministerul Energiei * I.P. Centrul Național pentru Energie Durabilă * S.A. ,,Energocom” * Î.C.S. „Premier Energy Distribution” S.A. * S.A. „Rețelele Electrice de Distribuție Nord” * Î.S. ,,Moldelectrica” * A.P. ,,Ecoenergetica” * ÎCS "Premier Energy" S.R.L. * S.A. "Furnizarea Energiei Electrice Nord" * A.O. ,,Asociația Producătorilor de Energie electrică eoliană și fotovoltaică din Republica Moldova” * „Navitas Energy” S.R.L. * „ML ENERGY-GROUP” S.R.L. * Asociația Businessului European * Proiectul USAID „Securitatea Energetică a Republicii Moldova” * Programul Națiunilor Unite pentru Dezvoltare * S.R.L. ,,KAUFLAND” * Zona Economică Liberă Bălți * S.R.L. KNAUF-GIPS * B.C. ,,VICTORIABANK” S.A. * Î.M. „Orange Moldova” S.A. * S.R.L. „Societatea Administrare Imobiliară” * S.R.L. „GG CABLES & WIRES ЕЕ” * S.R.L. „Draexlmaier Automotive” * S.C. „SE BORDNETZE” S.R.L.   Toate obiecțiile și propunerile expediate în adresa Agenției urmează a fi examinate și luate în considerare la îmbunătățirea proiectului și incluse în tabelul de sinteză. |
| **7. Concluziile expertizelor** |
| La elaborarea proiectului în cauză au fost aplicate prevederile Metodologiei de efectuare a expertizei anticorupție a proiectelor de acte normative departamentale, aprobată prin Anexa 2 la Hotărârea Colegiului CNA nr. 6 din 20.10.2017, modificată potrivit Hotărârii Colegiului CNA nr.3 din 26.04.2024 și s-a evitat în cuprinsul proiectului norme care pot genera, la aplicare, apariția riscurilor de corupție.  Rezultatele expertizei juridice vor fi examinate și prezentate la acest capitol ulterior recepționării acestora. |
| **8. Modul de încorporare a actului în cadrul normativ existent** |
| În conformitate cu art. 14, alin. (1), lit. a) din Legea nr. 10/2016 Agenţia Naţională pentru Reglementare în Energetică elaborează şi aprobă actele normative necesare reglementării raporturilor juridice dintre participanţii la piaţa energiei din surse regenerabile, inclusiv regulamentul privind garanțiile de origine, iar în conformitate cu art. 31, alin. (3) Agenția Națională pentru Reglementare în Energetică emite garanția de origine la cererea producătorului de energie din surse regenerabile.  De asemenea, conform art. 31, alin. (2) din aceeași lege procedura de emitere, de transfer, de anulare și de utilizare a garanției de origine, forma cererii pentru eliberarea unei garanții de origine și forma garanției de origine, precum și modalitatea de utilizare a sistemului informațional al garanțiilor de origine se stabilesc în regulamentul elaborat și aprobat de Agenția Națională pentru Reglementare în Energetică.  O dată cu intrarea în vigoare a proiectului Hotărârii Consiliului de administrație al ANRE cu privire la aprobarea Regulamentului privind garanțiile de origine se abrogă Hotărârea Consiliului de administrație al ANRE nr. 376 din 28.09.2017 cu privire la aprobarea Regulamentului privind garanțiile de origine pentru energia electrică produsă din surse regenerabile de energie. |
| **9. Măsurile necesare pentru implementarea prevederilor proiectului actului normativ** |
| În scopul emiterii, transferului și anulării garanțiilor de origine, Agenția Națională pentru Reglementare în Energetică va ține Registrul garanțiilor de origine care presupune utilizarea unui sistem informațional electronic conectat la sistemul/registrul regional de garanții de origine instituit de părțile contractante la Tratatul de constituire a Comunității Energetice.  Gestionarea și operaționalizarea Registrului garanțiilor de origine de către ANRE constituie o activitate nonprofit, iar costurile obiective și justificate suportate de ANRE în vederea operaționalizării Registrului garanțiilor de origine, precum și în vederea emiterii și transferului acestora sunt acoperite de utilizatorii sistemului informațional prin intermediul unei plăți aprobate de Agenție. În acest sens, implementarea Regulamentului în privind garanțiile de origine nu necesită capacităţi instituţionale suplimentare.  În scopul măsurării performanței implementării Regulamentului privind garanțiile de origine ANRE până la data de 30 aprilie va realiza un raport anual cu privire la garanţiile de origine pentru energia produsă din surse regenerabile care va fi publicat pe pagina web oficială. Raportul anual include:  a) numărul de cereri de emitere a garanțiilor de origine;  b) numărul garanțiilor de origine emise cu precizarea faptului dacă garanţiile de origine se referă la energia electrică, la gaz, inclusiv hidrogen, sau la încălzire şi/sau răcire;  c) numărul de garanţii de origine transferate;  d) numărul de refuzuri de a transfera garanţia de origine;  e) numărul de garanţii de origine utilizate și anulate;  f) numărul de garanţii de origine expirate;  g) numărul de garanţii de origine retrase;  h) alte informații pe care Agenția le consideră necesare pentru raportare și nu reprezintă informații confidențiale. |